SAK 8: **ÅRSMELDING FOR AVDELINGENE 2024**

**Avdelingenes innstilling til klubbens årsmøte**

***Strindheim Håndball årsberetning***

2024 har vært et godt år for Strindheim håndball, både på sportslig og på administrativ side. Alle organisatoriske endringer og innføring av nye systemer som ble startet i 2023 er nå godt implementert, og vi har fått gode rutiner som daglig følges opp av administrativ leder Mona Østgård. Strindheim har inngått ny klubbavtale, og all handel av klubbutstyr går nå via Anton Sport på Lade. Mona administrerer avtalen, og er tett på for å sikre klubben tilbud og service fra Anton Sport som samarbeidspartner. I 2024 har vi klart å lage *en* felles kommunikasjonskanal for Strindheim håndball; Spond. Med dette får vi sikret at all nødvendig informasjon går ut i rett tid i rett kanal.

Da vi i 2023 fikk et negativt resultat har det i 2024 vært enda større fokus på tall og drift. Vi er stolte over at vi i alle år har hatt en sunn økonomi i Strindheim håndball, og vi har et uttalt mål om å drive fornuftig og samtidig sørge for at håndball er tilgjengelig for alle. Mona er våken og kunnskapsrik og får søkt på det som finnes av støtte- og kompensasjonsordninger. Det jobbes kontinuerlig for å finne løsninger for å holde aktivitetsavgiften så lav som mulig, og for å lande sponsoravtaler som kommer aktivitetstilbudet til gode.  
I 2024 kan vi vise til et positivt resultat, men vi må fortsette jobben med å sikre at Strindheim håndballs ambisjoner og drift er bærekraftig.

Vi har i styret og våre utvalg gitt enda tydeligere føringer på fordeling av både oppgaver og ansvarsområder, og målet er å få med flere som kan bringe inn sin kompetanse og være med og bidra for videre utvikling av Strindheim håndball.

Ved utgangen av 2024 hadde vi 691 aktive utøvere fra 6 år til senior samt de nye håpefulle fra rekruttskolen. Vi har 61 påmeldte lag som spiller aktivt i serie. Dette er en nedgang på godt over 100 spillere og ca 10 lag sammenlignet med tall fra fem år siden, men det jobbes veldig godt i klubben for vekst. Vi ønsker å begeistre enda flere yngre til å starte med håndball og bli en del av miljøet vårt, men vi ønsker også at spillerne våre fortsetter med håndball selv om skole, jobb og andre aktiviteter tar større plass i ungdomsårene. Vi ønsker videre å være en attraktiv klubb for håndballspillere som kommer flyttende til byen, eller som ikke finner riktig tilbud i egen klubb.

**NHF’s utviklingsprogram Klubbhuset**

Vi deltar i Norges håndballforbunds klubbutviklingsprogram *Klubbhuset* og ble i 2024 sertifisert på nivå 1 som en av de første klubbene i regionen. Vi skal fortsette arbeidet i 2025 og har som mål å bli sertifisert på nivå 2 før sommeren. Klubbhuset har som mål å bidra til en bedre klubbhverdag for spillere, tillitsvalgte, trenere, dommere og alle andre involvert i håndballgruppen. Vi ønsker å sørge for kvalitet i alle ledd, og legge til rette for utvikling og kontinuitet over tid.

**Samarbeid**

Vi har tett kontakt med NHF Region Nord, deltar i alle fora i regi av regionen og sparrer med vår klubbrådgiver på regionskontoret ved små og store problemstillinger i klubbhverdagen. Vi samarbeider med forbundet om å legge til rette for sikker streaming av kamper i nærhallene våre gjennom MyGame.

Vi søker dialog med de andre klubbene i Trondheim for å hindre for mye bevegelse av spillere mellom klubber, og inngår samarbeid hvis dette er hensiktsmessig for utøverne eller klubbene. Et eksempel på dette er at vi i 2024 hadde et samarbeidslag (sesongen 2023/24) for 07-guttene slik at de fikk mulighet til å spille i BRING. Høsten 2024 var 08-kullet stort nok til å satse BRING med et rent Strindheimlag (sesongen 2024/25). Vi har også et prestasjon- og partnersamarbeid med Sportsklubben Rapp der Strindheim er prestasjonspartner. Det overordnede målet er at flest mulig kan spille håndball lengst mulig – og fortrinnsvis i egen klubb. Strindheim skal legge til rette for best mulig kamp- og treningstilbud for alle spillere, uavhengig av nivå og ambisjoner.

Vi har blitt kontaktet av toppidrettsgymnaset WANG som ønsker å etablere seg på Leangen i Trondheim, og har sammen med flere klubber i byen skrevet støttebrev som WANG har levert i sin søknad. Ved å ha et ekstra tilbud for håndball som toppidrett i byen mener vi at vi kan beholde Strindheimungdommer i klubben i tre viktige år i stedet for at de må søke seg til andre byer for å gå videregående og spille håndball. Strindheim vil også være et naturlig valg for videregåendeelever som kommer flyttende til Trondheim og som har sin skole- og treningshverdag på Leangen.

**Klubbmøter**

Vi har også i 2024 gjennomført våre halvårige klubbmøter for å sikre god informasjonsflyt mellom lag, forskjellige utvalg og styret. Møtene ble avholdt 7. mai og 16. oktober i festsalen på Strindheim skole. Nesten uten unntak var alle lag representert på møtene. Styret, sportslig utvalg og dugnadskomiteene har informert om drift og hva som rører seg i klubben, og det har vært mulighet for å stille spørsmål eller komme med innspill. Vi har hatt disse møtene siden 2022, og får tilbakemeldinger på at de oppleves som nyttige for å sikre tids-nær informasjon og tett dialog.

**Halltid**Også i 2024 har vi hatt mindre halltid å tilby enn det som er ønsket av lagene. Det er Trondheim kommune som tildeler særidrettene halltid, og NHF Region Nord fordeler disse til klubbene etter antall lisensierte spillere og påmeldte lag i serien. Det ble i 2024 ikke kjøpt halltid i private haller.

**Treningsleir på Røros 2024**

Kick off på Røros er Strindheim håndballs store årlige begivenhet for alle spillere fra 11 år til senior, og 23.-25. august 2024 var vi på plass med ca 250 spillere fra 11 år til senior samt et stort apparat med foreldre, trenere, dugnadsgruppa, SU og styret. I år tok Alexander Skjefte hovedansvar for kjøkken og all logistikk rundt bespisning, og med seg hadde han kokken Jeanette – begge med lang erfaring innen restaurantbransjen. Dugnadskomiteen, Alexander og Mona gjorde en formidabel jobb med planlegging, bestilling og koordinering i forkant av helga. Det kom utelukkende positive tilbakemeldinger på mat og logistikk for gjennomføring av måltidene, og det hersket en god og rolig stemning blant dugnadsfolket på kjøkken og i matsal. I evalueringen kom det frem at spillerne var svært fornøyde med rettene som ble servert, og med mengde mat og tidspunkt for måltid. Tusen takk til Alexander og teamet, flott å ha slike ressurser i klubben som kan bidra med sin spisskompetanse på slike arrangement.  
Som tidligere år foregikk trening, møter, foredrag og bespisning på Verket. SU og trenerne var ansvarlig for det sportslige opplegget, og det ble også i år avholdt dommerkurs. Spillere og foreldre/ dugnadsvakter overnattet på Røros skole, og også i år leide vi inn nattevakter fra Røros til å ha ansvar på skolen. Tradisjonen tro inviterte styret klubbens trenere til middag på Galåen samfunnshus lørdag kveld som takk for innsatsen de gjør for Strindheim Håndball. Tusen takk til alle som bidro til ei super helg på Røros, og spesielt takk til dugnadskomiteen.

**Våre trenere**

Vi er heldige i Strindheim håndball som har så mange dyktige og dedikerte trenere. Mange har vært trener for egne barn i en årrekke og for flere lag i klubben. Disse har gått kledd i blå og gul Strindheimgenser i utallige timer hver uke og har vært viktige forbilder, motivatorer, mentorer og omsorgspersoner for barn og unge i Strindheim. Foreldretrenerne skaper rammer og en kontinuitet i klubben som jeg mener er helt avgjørende for å beholde flest mulig lengst mulig. Tusen takk til dere. Klubben engasjerer eksterne trenere fra 16 år til senior. Sportsplanen tilsier at det skal være et tett samarbeid mellom J/G16, junior og senior og dette har også i 2024 fungert meget bra.

Hovedtrener for HS og guttesida forlot klubben plutselig etter sesongen 2023/24, men vi fikk på plass et trenerteam bestående av Frøydis Kvithyll og Stig Roar Haagensen for sesongen 2024/25. Tusen takk for at dere tok ansvar og stilte opp. Bjørn Almåsbakk har også i 2024 hatt hovedansvaret for damesiden med Mari Molid som medtrener i sesongen 2023/24 og Annick Lipman i sesongen 2024/25.

**Foreldre i Strindheim**

Det er ikke mulig å drive en klubb eller et lag uten engasjerte og ansvarsbevisste foreldre. Strindheim håndball har heldigvis mange slike! Et godt og velfungerende støtteapparat er like viktig for alle lag uansett aldersklasse. Trenerne tar ansvar for det sportslige i trening og kamp, foreldrene tar ansvar for alt det andre. Hvis alle foreldre på et lag stiller opp gjennom sesongen blir det mange å fordele oppgaver på og mindre jobb for hver enkelt, og samtidig er det miljøskapende og sikrer samhold. Foreldrekontaktene er et svært viktig bindeledd mellom lag og klubb, og kontakten har i år i stor grad skjedd i Spond. Vi har ikke hatt jevnlige foreldrekontaktmøter igjennom 2024, men dette ønsker vi å ta tilbake i 2025 da vi ser stor verdi av å møtes, få samme informasjon til samme tid, bruke hverandre som sparringspartnere og for å dele erfaringer. Tusen takk til foreldrekontaktene for godt og konstruktivt samarbeid!

**Klubbdugnad**

Takket være klubbdugnaden som vi innførte i 2021 er vi stolte over å fortsatt kunne si at vi ikke har økt aktivitetsavgiften på mange år. Kostnadene for å drive klubb øker stadig og Strindheim håndball har aktivitetsavgift som hovedinntektskilde. Innføring av klubbdugnaden var et strategisk valg for å holde kostnadene nede for familier som har barn og unge som vil spille håndball, og likevel sikre forsvarlig drift av klubben vår. Dugnadsgruppa for klubbdugnad har også i 2024 lagt ned en stor jobb for å mobilisere til dette, og også i år har det blitt arrangert to dugnader med et godt resultat. Tusen takk for super innsats! Dette har alt å si for videre drift av Strindheim håndball.

Vi har fortsatt tilsynsansvar i Bydelshallen fredag – søndag. Første halvår i 2024 hadde Kjetil Pedersen hovedansvaret for tilsyn i Bydelshallen, etter det tok Børge Breivold over tilsynsansvaret. Fra høsten 2024 fikk vi også tilsynsansvar i Vikåsen-hallen på ukedagene. Frode Thomas Isaksen tok på seg oppgaven som tilsynsansvarlig for klubben. Tusen takk til Børge og Frode Thomas som har gjort en flott jobb for å opprettholde god dialog mellom klubben og kommunen, kjøre opplæring for dugnadsvakter samt koordinere dugnadsvakter mellom lagene.

**Ledelsen og styret i 2024**

|  |  |
| --- | --- |
| Leder | Elin Renolen |
| Nestleder | Morten Aurstad Aspnes |
| Sportslig styremedlem | Linn Finnehaug |
| Anleggsansvarlig | Frode Thomas Isaksen |
| Dommeransvarlig | Børge Breivold |
| Styremedlem | Alexander Skjefte |

**Øvrige funksjoner**

|  |  |
| --- | --- |
| Administrativ leder | Mona Østgård |
| Revisor | EK revisjon AS |
| Valgkomitè | Styret |
| Dugnadskomite Klubbdugnad 2024 | Høsten 2024:  G2012 Nina Sivertsen Brandal G2013Å Inger Johanne Gjøen-Øien J2013 Kjersti Bruserud  J2012 Gunhild I. Hagen  Våren 2024: Hege Møllevik, Hallstein Mevassvik, Monica H Eik-Nes og Tonje Rogstad. |
| Dugnadskomite Røros 2024 | G2010 Anna M. Billing (dugnad) J2010 Siv Anita Haukdal (skole/kjøkken mm)  G2011 Christian Berg Eilertsen (underholdning) J2011 Margareth Holthe (transport) |
| Dugnadskomite Camp Strindheim 2024 | G2014Å Frode Telstø  G2015Å *Endre Klokkervold*  G2014 S Ina A Stabæk/Marianne H Fjellstad  G2015S Marija Radonisk/Hedda Kaarstad Sjong  J2014 Anne Lise Olsen  J 2015Å Hilde Løset Walslag/Anette Gaare Vaagan J2015S *Veronica Valø Holten (Live)* |

På vegne av styret takker jeg alle i Strindheim håndball for pågangsmot, lojalitet, innsats og stort engasjement for klubben vår i 2024! En spesiell takk til **Linn Finnehaug** og **Morten Aspnes** som nå trer ut av sine verv. Dere har med utallige arbeidstimer gjort en formidabel jobb over mange år i styret og i sportslig utvalg.   
 *Elin Renolen, styreleder Strindheim håndball*

**Årsberetning fra Sportslig utvalg sesongen 24/25**

Håndballavdelingen i Strindheim IL har sesongen 24/25 hatt påmeldte lag i serie i alle årsklasser.  
 Vi videreførte også partner- prestasjons avtale med Sportsklubben Rapp på dame senior.

**Rapport fra Sportslig Utvalg sesongen 24/25**

Sesongen ble som tradisjon startet med kick-off på Røros i august. Dette ble nok engang en fantastisk helg med ca 230 spillere.

Senere på høsten, helg 19.-20. oktober 2024, ble det arrangert Camp Strindheim, som er et

kick off for de yngste lagene. Campen ble kjørt ganske lik fjorårets suksess og ble nok engang veldig vellykket. Det sportslige ble gjennomført av lagenes trenere, men noen spillere fra vårt Dame -og Herre seniorlag stilte opp på ei økt med teambuilding for alle lag.

Rekruttskolen kjørte vi også likedan i år som ifjor og gjennomførte den samme helg

som Camp Strindheim. Rekruttskolen endte opp med 57 nye kommende spillere i Strindheim Håndball.

Denne sesongen har vi lag i 2. div. og 5.div. for damer, og 2. og 3.div for herrer, noe som også er viktig for yngre spillere som ser at Strindheim nå kan tilby et godt langsiktig tilbud for alle uansett ambisjonsnivå.

Når det gjelder treningshverdagen så skulle vi fortsatt ha tenkt oss mer halltid, og spesielt i våre to nær-haller, Bydelshallen og Leangenhallen. Det har også vært begrenset med tid i gymsal, så vi har måttet innskrenke flere økter fra 1,5 time til 1 time og 15 minutter.

Rekruttering av trenere ble ekstra utfordrende ettersom han som vi hadde forespeilet og dialog med plutselig forsvant til en annen klubb. Dette betydde mye jobbing i sommerferien for å finne erstattere på flere lag. Her må vi rette en stor takk til støtteapparatet rundt lagene som har tatt på seg et hovedansvar på kort tid.

Som nevnt tidligere er Strindheim representert i de nasjonale seriene BRING og LERØY på guttesiden.

Sportslig utvalg (SU) har vært aktive gjennom hele året, og har behandlet flere ulike saker som har gått på det sportslige både individuelt og på lag.

SU har dette året bestått av Bente Bremseth, Morten Aspnes, Per Morten Eriksen, Anja Botngård, Vera Rødsjø, og undertegnede Linn Finnehaug (styrekontakt). Morten Loennechen valgte å fratre sin rolle i SU. Vi retter en stor takk til han for hans innsats! SU har fått inn 2 nye representanter denne sesongen; Lily Rydbeck og Anne Bruset. Vi ønsker de velkommen inn i Sportslig utvalg!

*Linn Finnehaug, sportslig leder Strindheim håndball*

**Årsberetning fra dommeransvarlig sesongen 24/25**

Undertegnede har vært dommeransvarlig i SIL Håndball denne sesongen også. Jeg har fungert som klubbens bindeledd mellom dommer og klubb samt mellom klubb og region. Har blant annet arbeidet med å beholde eksisterende dommere samt bidratt til rekruttering av nye dommere. I tillegg har jeg fulgt opp og veiledet dommerne ved kamper. Vi har en bra base med engasjerte og ivrige dommere.

Status på aktive dommere i klubben i dag:

Barneveileder:  **48**     (9-11)

Dommer 1:  **29**     (12-14)

Dommer 2:  **14**     (14 år – 3.div)

Dommer 3:  **2**       (2.div – Elite)

Dommerutviklere: 2

Sist sesong kom det til et relativt stort kull fra 2009-årgangen, som sørget for en bra økning av aktive dommere. Så langt har disse dømt over 100 kamper til sammen, og 15 stk tok Dommer 1 kurs innenfor første halvår som dommer. Dette grunnet interesse og ønske om å dømme litt mer «spennende» kamper, som det raskt blir når man kommer opp i 12-års kamper. Strindheim pleier å ha alle som fyller 15 på dommerkurs på Røros, men man ser av erfaring denne sesongen at logistikken rundt dette blir litt dårlig når noen kun tar kurset, men ikke tenker/ønsker å dømme. I samarbeid med regionen, så skal det legges opp litt annerledes inn mot neste sesongs kickoff på Røros.

Vi innfører også litt endret kontrakter med våre dommere, som også gjenspeiles utstyr de får fra klubben, ut ifra hvilket nivå de skal dømme på.

Det er et stort fokus på Fair Play inn i idretten, med Fair Play blir det større glede og større fokus på riktig dømming. Det er viktig at publikum blir mer bevisste på hvordan deres oppførsel ofte bidrar til å ødelegge for dommeren. Men vi er også bevisste på at publikum skaper nødvendig liv på tribunen. Håndball skal være gøy og spontane utbrudd fra publikum tåler vi. Det er den destruktive adferden vi vil til livs – og vi tror at Fair Play vil virke positivt på spillere, ledere, dommere og publikum.

*Børge Breivold. Dommer-kontakt og styremedlem*

***Fotball: Strindheim Yngres***  
**Årsberetning 2024**Strindheim Yngres omfatter jentene fra J6 til J17. Guttene fra G6 til G16. Strindheim Yngres har administrert G19 for Strindheim Toppfotball (STF) ut sesongen 2024. STF har tatt over ansvaret fra og med 2025.

**Styret i Strindheim Yngres:**Leif Leknes (styrets leder)   
Ingrid Ulvan Olsen (styrets nestleder)   
Audun Gangstad (styremedlem)   
Johannes Nilsson (styremedlem/sportslig leder - guttene)   
Ole Martin Winnem (styremedlem/sportslig leder - jenter)   
Ole Morten Hustad (styremedlem)   
May Tone Gangstad (styremedlem)

**Antall møter/saker som er behandlet i styret:**   
Det er avholdt 10 styremøter, og ett ekstraordinært styremøte (tilsynsvakt i flerbrukshall). Styret har behandlet 63 saker i løpet av 2024.

**Strindheim som kvalitetsklubb:**   
Strindheim ble i november 2017 sertifisert som kvalitetsklubb. Det gjennomføres årlig revidering av sportsplan og klubbhåndbok slik at den samsvarer med dagens standarder for å være kvalitetsklubb. Strindheim Yngres vedtok i 2021 trenerguide. Den gjelder for barn og ungdom fra 6 til 14 år. Målene med trenerguiden er å skape en trygg og god sosial arena for spillerne. Samtidig er det eksempler på øvelser. Strindheim ble re-sertifisert som kvalitetsklubb i løpet av 2024.

**Trenerkontrakter:**   
Styret v/sportslig leder har arbeidet for at alle trenere skal ha trenerkontrakter. Gjennom trenerkontrakten forplikter vi den enkelte til å følge klubbens styringsverktøy, som igjen bidrar til implementering av klubbens verdigrunnlag i de enkelte lagcellene.

**Aktiviteten i lagcellene:**   
Strindheim Yngres bestod i 2024 av ca 800 spillere. I tillegg er det ca. 120 trenere og lagledere som gjør det mulig å skape en trygg hverdag i Strindheim. Det er totalt 28 lagceller.   
Strindheim gjennomførte om lag 1000 kamper i løpet av sesongen. Trenere og lagledere leder kampene og enda flere treninger gjennom året. De gjør en fantastisk jobb som gjør det mulig for at ungene/ungdommene skal oppleve en trygg arena.   
Strindheim Yngres har de siste årene gjennomført trenerkurs i egen regi sammen med kretsen for 1. klassingene.   
Det siste året har 79 spillere født i 2018 startet og 16 foreldre har tatt delkurs 1. Dette styrker miljøet i lagcellene. Samtidig bidrar det til at Strindheim blir kjent med foreldrene og spillerne.

Vi har samarbeidsforum som består av hovedtrenerne fra G14 til trener på A-laget senior herrer. Forumet ledes av sportslig leder i Yngres. De har månedlige møter. Skal sikre at ungdommene blir sett, muligheter for hospitering og samtidig innarbeide – slik spiller vi i Strindheim.

Alle lagcellene i ungdomsfotballen har deltatt på overnattingscup. De fleste deltok på Norway cup.

Vinteren 2024 ble det gjennomført flere møter med trenere og lagledere for å klargjøre klubben til sesongen. Dette har bidratt til at vi har hatt et «rolig» år.

**Trenerutdanning:**   
I 2024 utdannet vi 16 trenere på delkurs 1, 2 på delkurs 3 og 2 på delkurs 4.

**Tilskudd:**   
Strindheim har i løpet av året mottatt offentlige tilskudd som lokale aktivitetsmidler (LAM), og kommunalt aktivitetstilskudd samt inkluderingsstøtte fra Idrettsrådet i Trondheim. De mottatte midlene blir benyttet til blant annet: • 3’er vant (2025)   
• Fri treningsavgift for 6 åringer   
• Tilskudd til enkeltmedlemmer til dekning av aktiviteter i klubben   
• Dekning av treningsutstyr til alle lagene i klubben.   
• Utdanning av klubbdommere.

*Leif Leknes, styreleder Strindheim Yngres*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Et bilde som inneholder person, sport, idrettsutøver, klær

Automatisk generert beskrivelse ***Strindheim Friidrett årsberetning***

Strindheim for alle - hele livet!

**Styrets sammensetning:**

Leder: Knut Bakkejord

Styremedlemmer: Øystein K. Østerbø, Arild Tørstad, Asgeir Bøgeberg, Andre Johnsen, Håvard Strand, Mia P. Stilson, Armand Vestad (vara)

Valgkomite: Arnfinn Ofstad og Knut Bakkejord

Arrangementsutvalget har bestått av: Knut Bakkejord, Arnfinn Ofstad, Roger Midtstraum og Asgeir Bøgeberg Arrangementsutvalget har vært ansvarlig for alle arrangement i regi av Strindheim il friidrett.

Strindheim IL friidrett har ellers vært representert i følgende:

Strindheim IL hovedstyret: Knut Bakkejord og Asgeir Bøgeberg

Sør-Trøndelag friidrettskrets terminlistemøte i nov. 24: Asgeir Bøgeberg

**Styrets arbeid:**Styret har gjennomført 9 styremøter. Styret har for øvrig vært involvert i 8 arrangement og styremedlemmer bidrar sterkt til at 2024 har vært vellykket. Styremedlemmer bidrar også til at vi har betydelig aktivitet på det sportslige plan gjennom å inngå kontrakter med trenere og utøvere og som reiseledere ved eksterne arrangement.

På slutten av 2023 fikk vi stand en sponsoravtale med Nidaros Sparebank på 100.000 kr som skal bidra til gjennomføring av vinterkarusell vinter 2024 og 2025. I tillegg støtter de gjennomføring av 3-kamp for barn i 2024 og 2025. Dette har bidratt til å øke kvalitet på våre arrangement.

I løpet av høsten 2023 fikk vi også til en avtale med eventbyrået Trondheim Event AS om arrangement av Jentebølgen i 2024 og 2025 med opsjonstid 2026-28. Jentebølgen 2024 ble gjennomført på en veldig bra måte og utsikter for videre avtale er meget gode.

Høsten 2024 har vi i tillegg fått til en intensjonsavtale med eventbyrået Norway Event AS om samarbeid rundt utvikling av arrangement. I 2025 vil vi starten utviklingsprosess med tanke på 2026.

Som en av fire grupper i Strindheim Idrettslag har vi bidratt inn i hovedstyrets arbeid. Arbeidet vedrørende utbygging av anlegget på Leangen har dessverre beveget seg sakte framover. Vi har også deltatt i møter i regi av friidrettskretsen og vi har signalisert at vi ønsker å være med å arrangere et evt NM på bane i 2026.

**Sportslig status for 2024**

Det sportslige aktivitetsnivået er fortsatt bra i klubben, og vi har utøvere som hevder seg både nasjonalt og internasjonalt. Blant årets sportslige høydepunkt må nevnes Ebrahim Abdulaziz og Hanne Mjøen Maridal.

Bak disse to har vi mange gode utøvere som er i stadig forbedring. Vi stilte bl.a. med 3 lag i Holmenkollstafetten i 2024.

Ungdomsgruppa i friidrettsavdelingen har inngått et treningssamarbeid med Trondheim friidrett og trener er Frank Fiske. Dette samarbeidet ser vi veldig positivt på.

I 2023 og 2024 har vi fått opp aktiviteten blant de yngste. I 2024 har vi delt i to grupper; 8 år og yngre og 9-14 år. Som tidligere er det utøvere fra ungdomsgruppa som har vært trenere og dette vil vi prøve å videreføre. Vi ønsker også å involvere foreldre til å ta trenerkurs og å bistå i treningsarbeid.

Det er fortsatt høy aktivitet blant veteranene i Strindheim og i 2024 ble herrelaget over 55 år nr 3 i Holmenkollstafetten

Veteranene er også veldig viktig ved gjennomføring av arrangement og som styremedlemmer i avdelingens styre.

**Økonomistatus**   
Avdelingens regnskap for 2024 er ført av SMN regnskap. Regnskapet for 2024 viser et overskudd på 58.858 kr.

Overskudd vil styrke avdelingens egenkapital som per 31.12.2023 er på 680.000 kr.

Det er styret som må utføre oppgavene som er lagt til avdelinga. I 2024 har vi fått god hjelp fra idrettslagets daglige leder, Mona Østgård.

Ser vi på arrangementene våre i 2024 ble inntektene bedre enn i 2023.. Dette skyldes dels større aktivitet og dels at vi mottok godtgjørelse for Nidaros løpefest både for 2023 og 2024. Arrangement inkludert sponsing og offentlig støtte utgjør nærmere 80% av våre inntekter

I 2023 fikk vi ved hjelp av noen ildsjeler i avdelingen stiftet Strindheim friidretts venner. Formålet med en slik stiftelse er å støtte opp om avdelingens sportslige og sosiale virksomhet. I 2024 kostet det 200 kr i årskontingent for hvert medlem. Inntekter og utgifter inngår i avdelingens regnskap. I november 2024 ble det arrangert julebord og skaffet tilveie sponsormidler til Emilie Johnsen.

Styret vil takke alle som står på for Strindheim IL friidrett for innsatsen i det siste året, og ser fram til et aktivt og godt friidrettsår i 2025.

*Knut Bakkejord, Styreleder*

**Årsrapport fra styreoppnevnte utvalg**

**Sportslig utvalg**

**Årsberetning fra Aldersbestemte grupper**

De yngste er fra våren 2024 delt i to grupper; 8 år og yngre og 9 -14 år

Gruppe 8 år og yngre: Mie Hageskal og Stine Hageler vært trenere både vår og høst

Gruppe 9-14 år: Mie og Stine har hatt treneransvaret også for denne gruppen frem.

Et bilde som inneholder person, klær, Menneskeansikt, utendørs

Automatisk generert beskrivelseEt bilde som inneholder utendørs, friidrett, person, lekeplass

Automatisk generert beskrivelse

*Til venstre barnegruppa på Mini-Olav. Foto : Asgeir Bøgeberg*

*Til høyre: Sigrid Fjærestad Toftaker på Lerøylekene i 2024. Foto: Janne Siren Fjærestad*

Begge gruppene trener mandager kl. 17. De har trent på Øya i sommerhalvåret og i Ranheimshallen i vinterhalvåret (frem til mai og etter høstferie).

Barnegruppa i 2024 har vært stabilt god, og videreført aktivitetsnivå fra fjoråret. For yngste aldersgruppe er det 22 registrerte utøvere i gruppe 6-8 år og i gruppe 11-14 år er det 29 utøvere. Det er utøvere fra ungdomsgruppa som er trenere og dette ønsker vi å videreføre. Vi ønsker også å involvere foreldre til å ta trenerkurs og å bistå i treningsarbeid, men har foreløpig ikke formalisert dette. Foreldregruppa er ellers flinke til å bidra som funksjonærer og på kakedugnad.

Strindheim friidrett sin barnegruppe har vært representert i en rekke arrangement i 2024. Det omfatter både rene løpsarrangement og 3-kamper. I vårt eget arrangement, Nidaroslekene i begynnelsen av september deltok 32. barn fra Strindheim il. I Mini Olav som inngår i Olavstafetten 1. mai deltok 5 lag fra Strindheim il friidrett

Sigrid Fjærestad Toftaker har representert Strindheim il friidrett i Lerøylekene i Kristiansund med meget gode resultater, bl.a. 1.plass i kappgang J13 og sterke personlige rekorder i andre øvelser.

**Årsberetning junior og senior**

I 2024 hadde junior og senior hver sine treningsgrupper. Frank Fiske var trener for juniorgruppa. Juniorgruppa hadde felles treninger med Trondheim Friidrett, og Fiske hadde ansvaret for juniorene til begge klubbene.

Strindheim har hatt synkende antall juniorutøvere de siste årene, og på treningene har det typisk ikke møtt mer enn 2-3 utøvere fra vår klubb. Dette skyldes også at enkelte har valgt å trene for seg selv, eller i andre grupper.

I nasjonale konkurranser har tre av utøverne deltatt; i junior-NM i Bodø deltok Vilja Gruben (800 meter) og Emilie Solheim Johnsen (1500 og 3000 meter) i U20-klassen. I UM i Oslo deltok Sven William Nevin (800 meter) og Emilie Solheim Johnsen (800 -og 3000 meter). Sven ble nummer 6 på 800 (G-17). Emilie ble nummer 5 på 3000 (J-17), som de beste resultatene for Strindheims utøvere.

For senior-gruppa startet året med Bjørn Paulsen som trener. Han sluttet ved sommerpausen. Det var dårlig oppmøte på treningene, og ingen av partene så seg ikke tjent med å fortsette med denne løsningen. Stig Almåsbakk (utøver) tok over trener/koordineringsansvaret siste halvdel av sesongen. Det kom utover sensommer og høst flere utøvere til gruppa, og det ble etablert et lite, men godt treningsmiljø, man vil forsøke å bygge videre på i 2025.

Et bilde som inneholder person, sport, utendørs, himmel

Automatisk generert beskrivelse*Dame- og herrelaget på Holmenkollstafetten i 2024. Foto: Andre Johnsen*

Av de mest fremtredende utøverne var Hanne Maridal og Ebrahim Abdulaziz.

Hanne Maridal hadde en svært god sesong. Hun løp inn til den 6. beste norske tiden på maraton gjennom tidene. Hun deltok blant annet i EM i Roma på 10.000 meter og halvmaraton, der beste plassering var 17. plass. Og hun ble nummer 5 i NM på 5000 meter. I tillegg deltok hun på mange lokale løp.

Ebrahim Abdulaziz som for lengst kunne stilt i veteranklasse, tok NM-gull på 100 km ultraløp, seier på Helmaraton Midnight sun i Tromsø for 4. gang, og 2. plass i Vasaloppet 92 km, som sesongens høydepunkter.

I tillegg til at mange løpere har vært med på lokale løp, og representert klubben bra der, var Henrik Laukli og Guro Bakke Johnsen med i NM. Vibeke Jensen og Sunniva Cook var med i terreng-NM, med gode plasseringer, og fin fremgang i 2024.

Under Holmenkollstafetten i mai stilte Strindheim il med to lag i eliteklassen. Det var svært krevende å få til et herrelag og dette laget rykket dessverre ned. Damene endte på en sterk 6. plass.

Et bilde som inneholder person, himmel, utendørs, sko

Automatisk generert beskrivelseEt bilde som inneholder klær, person, sko, mann

Automatisk generert beskrivelse

*Til venstre: Veteranløpere på Øya stadion etter 5000 m baneløp 1.10.2024*

*Til høyre: Ebrahim Abdulaziz til topps på NM 100 km i Bergen 2024. Begge foto: Asgeir Bøgeberg*

**Årsberetning veteraner.**

Veterangjengen har trent og konkurrert jevnt og trutt igjennom hele 2024.

Siste helgen i januar var vi en gjeng som reiste til Stangehallen for NM innendørs. Medaljer til Nils Jørgen Gaasvik, Fridtjof Lyng Nilsen, Christian Stranger Johannesen, Rune Holmen, Per Arve Sørngaard og Asgeir Bøgeberg. Søndag ble avsluttet med Norsk rekord på 4 x 200 m stafett I kl. 70-79.

6. april dro vi til Bergen hvor Ebrahim Abdulaziz skulle prøve seg på 100 km, det ble et tøft løp I vind og regn, men det ble seier til slutt og vi fikk en Norgesmester på 100 km.

3.mai reiste vi til Oslo og Holmenkollstafetten, der var vi nok ikke godt nok forberedt, og endte på en litt skuffende 3.plass.

I Midnight Sun marathon I Tromsø 22. juni ble det nok en seier til Ebrahim Abdulaziz, den 4. I rekken.

Samme helg var det NM på bane på Stjørdal, der forsynte vi oss også godt av medaljefatet , med bl.a gull til Per Arve Sørngaard og Hagbart Vebostad.

Stafettgullet i klasse 70+ gikk også til Strindheim.

Lørdag 17. august deltok Ebrahim og Asgeir I Vasaloppet, Ebrahim med 2.plass I eliteklassen på 92 km.

Det er levert flere sterke prestasjoner på lange løp, og her må nevnes Lars Harald Blikra og Per Arve Sørngård med hel og halvmaratonløp helt I Norgestoppen.

Gratulasjoner går også til Anne Nevin som holder et imponerende nivå med Norges beste 10 km tid i sin klasse.

Årets veteranutøverpris i Strindheim il friidrett gikk til Hagbart Vebostad, vel fortjent.

Et bilde som inneholder sport, person, idrettsutøver, sko

Automatisk generert beskrivelse*Vinterkarusell i Ranheimshallen. Start for yngste barnegruppe på 1000 m. Foto: Asgeir Bøgeberg*

**Arrangementsutvalget**

I 2024 har vi klart å gjennomføre 8 arrangement. Dette er et krevende arbeid og vi må nok være forberedt på at det kan bli vanskelig å fortsette som før. I løpet av 2025 må vi se nærmere på muligheter for å utvikle arrangement i samarbeid med andre klubber eller eventbyråer.

* Nidaros vinterkarusell 2024 besto av to arrangement i Ranheimshallen, et i februar og et i mars. Dette er et samarbeid med Nidaros Sparebank. Tidligere har vi arrangert på ukedager etter kl 18. I 2024 ønsket vi å innlemme løp for barn og vi flytta dermed arrangement til søndag og lørdag. I februararrangementet fikk vi hjelp av dårlig vær og avlyste skirenn. Nesten 200 deltagere og ca 50 barn. I mars ble det litt større konkurranse med ski og vi fikk ca 120 deltakere, men fortsatt ca 50 barn!
* Trønderjogg ble arrangert fra Øya stadion 23. april i småsurt aprilvær. Nesten 300 løpere trosset været og løp 5 og 10 km. Som vanlig et godt arrangement med fine premier. Men veldig krevende arrangement som trenger en evaluering og ny giv. Trønderjogg for barn ble arrangert første lørdag i mai på Leangen. Med fint vær så kom det over 220 barn for å være med her. Dette arrangementet er veldig populært blandt barn og foreldre og dette skal vi bygge videre på.
* Nidaros løpefest er et samarbeid mellom Nidaros Turnforening, Strindheim friidrett og Sør-Trøndelag friidrettskrets. Ble arrangert første gang i 2022. I 2023 flyttet vi start/mål fra Pirsenteret til Skansen. Arrangementet i 2024 besto av en 10 km, en 5 km og et barneløp. Deltakelsen i 2024 ble mer enn fordoblet fra året før og vi fikk totalt på 5 og 10 km over 500 deltagere. I barneløpet deltok ca 50 barn.
* Jentebølgen. Høsten 2023 begynte vi å jobbe med et nytt konsept, et samarbeid med eventfirmaet Trondheim Event AS. Ved årsskiftet 23/24 ble det inngått avtale om å arrangere i 2024 og 2025. Det ble gjennomført et meget vellykket arrangement i 2024 med 2300 deltakere. Målsetningen for 2025 er å komme opp i det dobbelte antall deltakere. I tillegg har Trondheim Event sikret seg rettigheter til å arrangere Jentebølgen i 9 andre norske byer.
* Tidlig i september arrangerte vi Nidaroslekene, en 3-kamp for barn som åpent kretsstevne med 86 deltakere. Vellykket arrangement med blide barn og voksne!
* Høsten 2024 ønsket vi å forberede en litt mer omfattende vinterkarusell. Det ble lagt opp til to utvendige løp på høsten og to innvendige løp i Ranheimshallen i februar og mars. Det første høst-løpet ble arrangert på Øya stadion 1. oktober, 5000 m baneløp for voksne og 600 m for barn. Vellykket arrangement, men deltakelsen kunne vært bedre. Totalt 74 deltakere, hvorav 20 barn. Det andre løpet skulle være et motbakkeløp fra Bekken til Estenstadhytta og ble lagt til slutten av oktober. Været og føret ble bra, men pga dårlig påmelding valgt vi å avlyse denne gang.



 

***Årsberetning Skiavdelinga***

(Avdelingens årlige møte avholdes i mai 2025.)

**Strindamarka næranlegg**

Skigruppa har i samarbeid med andre klubber i Trondheim øst et arbeidsutvalg for utvikling av næranlegg for ski. Det er strategisk viktig for Strindheim Ski å få dette på plass da et slik anlegg er forventet å bli et viktig samlingspunkt og rekrutteringsarena sentralt i Strindheim Skis kjerneområde,

Det ble lagt ned et betydelig arbeid i påvirkning av politiske partier i forkant av valgkampen, og i etterkant. Det var svært skuffende av den blågrønne samarbeidsplattformen med Høyre, MDG, Venstre, KRF og Senterpartiet valgte i realiteten å si nei til Strindamarka Næranlegg. Det ble i plattformen lagt føring om vern av Steintrøa og Fuglmyra, der de tillot kun oppgradering av eksisterende stier og løyper. Partier som høyre, venstre, pensjonistpartiet som har hele tiden vært for anlegget var med å stoppe den videre prosessen.

Da saken var oppe bygningsrådet fikk de blågrønne flertall for å lage en ny plan med følgende føringer:

·       Stadionbygg, parkering/asfalterte flater og nye løyper plasseres slik at det ikke kommer i konflikt   
 med grønn eller rød strek.

·       Stadionbygg med parkering bak rød strek kan likevel vurderes på aktivitetsområdet ved eksisterende busstopp   
 Lohove/Loholtbakken.

·       Løyper innenfor rød strek tillates basert på vedlikehold og skånsom oppgradering av eksisterende sti- og løypenett.

Skiløypene forutsettes etablert ved inngangen til hver vinter på en slik måte at området fremstår urørt  
 i sommerhalvåret. Nye kjøreveier for solid underlag til skiløyper tillates ikke etablert.

·       Et område for skileik tillates etablert dersom det ikke innebærer terrenginngrep, omfattende hogst eller graving.

Da det nye forslaget var utenfor reguleringsplan foreslo administrasjonen og sende også opprinnelig plan på høring. Det ble mobilisert godt fra begge i sider av saken, og det ble innsendt unormalt mange høringssvar i saken.

Det jobbes med å utrede om det faktisk er mulig å bygge anlegg som svarer opp føringene gitt av de blågrønne. Det er jobbet 11 år med de opprinnelige planene og saken er flere ganger tidligere politisk behandlet. Sist var 2021, der et enstemmig formannskap sa ja til å arbeide videre med Strindamarka Næranlegg. Det er Trondheim Kommune som er formelt ansvarlig for prosessen i reguleringsarbeidet. Neste steg er arbeid med høringsuttalelsene.

**Sportslige resultater**

**Senior:**

Even Northug hadde en meget bra sesong hvor han ble norgesmester på sprint under NM del 1 på Beitostølen. I World Cup oppnådde Even to tredjeplasser og 2 fjerdeplasser. Under teamsprinten i NM del 2 på Lillehammer tok brødre duoen Even og Petter Northug en fantastisk sølvmedalje. I samme teamsprint tok andrelaget til Strindheim med Morten og Håkon Skaanes seg til finalen. Even har fått fornyet tillit på sprintlandslaget i VM sesongen 2024/25. Marte Skaanes som var vår andre landslagsløper i sesongen 2023/24 oppnådde en seier i Scancup på 30 km klassisk. I NM oppnådde hun en 6. plass på 10 km fri og 7. plass på 5 km klassisk. Marte fikk ikke fornyet tillit på landslaget etter to sesonger i troppen. Vi ønsker henne lykke til inn i 2024/25 sesongen. Utover dette har Alise Einmo, Guro Bostad, Berit Mogstad, Ragnhild Mogstad, Magnus Thorstensen, Kristoffer Berset, Håkon Skaanes og Morten Skaanes deltatt i Norgescup, Scancup og NM for seniorene. Av disse har i skrivende stund Alise Einmo varslet at hun legger opp som aktiv skiløper. Vi takker Alise og hun takker oss for flott år i Strindheim ski hvor hun har fått utvikle seg videre som skiløper.

**Junior:**

Sesongens beste prestasjoner var når Sør-Trøndelag skikrets vant tredje plass i NM stafett junior, i både dame og herreklassen. På herrelaget og damelaget var hhv Strindheimløperne Erling Bjørnstad og Petronella Haram med. Det har ellers vært mange flotte prestasjoner i nasjonale renn hvor mange løpere har hevdet seg. Jørgen Storli, Endre Sæterbø Nielsen, Erling Bjørnstad og Petronella Haram sikret seg topp ti plasseringer. Det var også flere som hadde gode plasseringer og sikret seg poeng i Norgescup, dette var Sigurd Ekle-Danielsen, Benjamin Kulsetaas, Milo Mathias Høve, Selma Hamborg og Vilma Elshaug-Tørstad. Utover dette har også Ask Holmvassdal, Selma Sunde Rabben, Alexandra Gaddass Sand og Erik Wøhni-Lyng deltatt på Norgescup.

**Arrangementer og aktiviteter**

I løpet av sesongen 2023-2024 har skigruppa hatt ansvar for følgende sportslige arrangementer med ekstern deltagelse:

·       Toppidrettsveka, 18-19. august

·       KM/Strindheimstafetten 10. Januar.

·       NM Sprint og Norgescup Junior 16-18. Februar. 900 deltagere, 3 skirenn og 1 treningsdag.   
 Resultat ca. 700 000 kroner.

·       Barnas Mini-VM 16. mars

I tillegg har klubben hatt følgende interne sportslige arrangementer:

·       Barmarkssamling ved Gjenvollhytta lørdag 28. oktober med bespisning

·       Trenerkurs barmark i oktober, med instruktør (Ingrid Narum) fra kretsen

·       Trenerkurs på ski i januar, med instruktør fra kretsen.

·       Klubbtur til Ramundberget 1-3. desember med 150 deltagere inkl. foreldre

·       3 stk. klubbrenn, alle ble holdt i Granåsen.

o   Januar: Downhill

o   Mars: Skicross

o   April: Klubbmesterskap distanse

I tillegg er det gjennomført følgende sosiale arrangementer:

·       Byttehelg søndag 19. november

·       Gruppevis sosiale treff og avslutninger

·       Kveldsmat for enkeltgrupper etter trening, 5-8 ganger

·       Informasjonskveld for foreldre.

Det har vært en veldig omfattende og solid dugnadsinnsats fra svært mange foreldre i klubben, og alle arrangementer har blitt gjennomført med kvalitet og ryddighet.

Klubben har lyktes med å engasjere flere foreldre i de forskjellige gruppene for å drive sosiale aktiviteter, men styret anbefaler at man har som målsetting å legge mer vekt på dette i kommende sesong.

**Rekrutteringsaktiviteter i sesongen**

 I 2023-24-sesongen hadde vi ikke noen dedikert rekrutteringsdag, men satset sterkest på rekruttering i barmarksperioden.

Klubben har gjennomført følgende arrangementer som hadde som primærhensikt å rekruttere nye medlemmer til klubben eller generelt var til glede for yngre barn:

·       Første barmarkstrening – stor annonsering og spredning, og vi fikk 82 interesserte på Facebook hvordan   
 cirka halvparten var potensielle nye medlemmers foreldre.

·       Trening for allidrettsgruppe barnehagealder -  Strindheim IL Allidrett barnehagetrinn trente med våre juniorer   
 som trenere, fikk 1 trening i Granåsen

·       Trening med allidrettsgruppe barnehagealder – vi inviterte IL Trond 2018-årgang, ca 35 nye potensielle utøvere

·       Barnas Mini-prøve-VM i mars – barneorientert del av prøve-VM. Dette var ikke rettet mot barn i vårt område og   
 vi gjorde det ikke til et rekrutteringsarrangement

Markedsføring av disse dagene, og av treningstilbudet generelt, foregår i stor grad via facebook-grupper for klasser/klassetrinn, der man lettest når foreldre, og i direkte kommunikasjon med de allidretts-grupper som eksisterer i vårt område. Styret har bygd videre på fjorårets nettverk med skolekontakter, og vi får 35-40 delinger av våre arrangementer, noe som betyr at flertallet av foreldre i målgruppen nås.

**Treningsområder**

 Strindheim ski har som tidligere år gjennomført barmarkstreningene med utgangspunkt fra Lohove og skitreningene i Granåsen. Treningstidene har vært kl. 18.30 på tirsdager og torsdager for alle grupper. I tillegg har det for gruppe 13-14 og 15-16, vært styrketrening på Eberg skole, gjennom hele året. Junior- og seniorgruppa har gjennom sesongen også benyttet andre treningsområder.

*Erlend, Ulstad, styreleder skiavdelingen*